text: প্রকাশিত: ০৭:৩১ পিএম, ০৪ মে ২০২১
  তার অধীনে বাংলাদেশ দলের পারফরম্যান্স যাচ্ছেতাই। নিউজিল্যান্ড সফর হোক কিংবা ঘরের মাঠে খর্বশক্তির ওয়েস্ট ইন্ডিজ অথবা তরুণদের নিযে গড়া শ্রীলঙ্কার বিপক্ষে টেস্ট সিরিজ; একের পর এক ব্যর্থতাই কেবল সঙ্গী হয়েছে বাংলাদেশ দলের।
  তবে এত কিছুর পরও নাকি চাকরি হারানোর ভয় করছেন না রাসেল ডোমিঙ্গো। শ্রীলঙ্কা থেকে টেস্ট সিরিজ খুইয়ে ফেরার পর বিমানবন্দরে বাংলাদেশ দলের হেড কোচ ভাবলেশহীনভাবেই বললেন, দায়িত্বটা বেশ উপভোগ করছেন। সামনেও ভালোভাবে কাজ করার ব্যাপারে আত্মবিশ্বাসী।
  ঘরের মাঠে দ্বিতীয় সারির ওয়েস্ট ইন্ডিজের বিপক্ষে টেস্ট সিরিজে ২-০ ব্যবধানে হোয়াইটওয়াশ হওয়ার পর শ্রীলঙ্কার মাটিতে ১-০'তে সিরিজ হেরেছে বাংলাদেশ। টেস্ট চ্যাম্পিয়নশিপ শেষ করেছে একদম তলানিতে থেকে।
  এই জায়গায় দাঁড়িয়ে হেড কোচের চাকরি হারানোর ভয় করছেন কি? এমন প্রশ্নে ডোমিঙ্গোর উত্তর, 'না আসলে। আমি খেলোয়াড়দের এই সেটআপ, তাদের সঙ্গে কাজ করাটা বেশ উপভোগ করছি। অবশ্যই আরও কাজ করার আছে। তবে আমার মনে হয়, গুরুত্বপূর্ণ হলো চেষ্টা করে যাওয়া, ঘরোয়া ক্রিকেটের কাঠামো এবং সুযোগ-সুবিধার দিকে নজর দেয়া। ভালো ফল হয়তো পাওয়া যাচ্ছে না। কিন্তু আমি দলের সঙ্গে খুব ভালোভাবে মিশে যেতে শুরু করেছি এবং আশা করছি সামনে এগিয়ে যেতে পারব।'
  হারলে কথা হবেই, এটা মেনে নিচ্ছেন বাংলাদেশ কোচ। তবে সাকিব আল হাসানের অনুপস্থিতি দলের ফলে বড় প্রভাব ফেলেছে, উপলব্ধি তার। ডোমিঙ্গো বলেন, 'আমি যেমনটা বললাম, হারলে সমালোচনা হবেই। কিন্তু সাকিব না থাকলে দলে ভারসাম্য বের করা অবশ্যই কঠিন। আপনাকে হয়তো একজন বোলার কিংবা একজন ব্যাটসম্যান কম নিয়ে খেলতে হবে।'